Blitsige polisie trek 'rowers' tydens rooftog vas | Maroela Media
Blitsige polisie trek 'rowers' tydens rooftog vas
Blitsige polisie trek 'rowers' tydens rooftog in Delmas vas (Foto: Kapt. Carla Hartley)
Die polisie in Delmas, Mpumalanga, het Woensdag met spoedige optrede daarin geslaag om ses vermeende gewapende rowers in hul spore te stuit toe dié groep na bewering besig was om 'n plaaslike klerewinkel in die Willowbrook-winkelsentrum te beroof.
Konst. Khangela Ntshangase van die Delmas SAPD was van diens af toe hy omstreeks 09:00 in die Willowbrook-winkelsentrum inkopies gedoen het. Hy het 'n oproep van 'n PEP-winkelklerk ontvang wat hom ingelig het van 'n rooftog wat in Ackermans aan die gang is.
Volgens kapt. Carla Hartley, woordvoerder van die polisie in Delmas, het Ntshangase dadelik die plaaslike polisie ontbied terwyl hy hom na die Ackermans-tak gehaas het. "Hy het twee mans by 'n verdagte silwer Toyota gewaar en hulle genader, maar hulle het in dié voertuig gespring om te probeer vlug," vertel Hartley.
Ntshangase het drie skote met sy diensvuurwapen op die voertuig afgevuur. Die passasier het uit die voertuig gespring en volgens Hartley in die proses 'n sak vol gesteelde selfone, asook 'n vuurwapen neergegooi. Ntshangase kon daarin slaag om eiehandig albei verdagtes in hegtenis te neem.
"Teen die tyd dat die plaaslike polisiepatrollie by die toneel aangekom het, is die bestuurder van die silwer Toyota ook al vasgetrek," vertel Hartley. Plaaslike polisiebeamptes het die derde verdagte binne Ackermans vasgetrek en in hegtenis geneem.
'n Verdere soektog is van stapel gestuur om 'n wit Hyundai-sedan en silwer Volvo met 'n GP-nommerplaat op te spoor wat aan die vermeende rowers behoort. Sers.maj. Titus Mthimunye van die Delmas-polisie, AO Timothy Maboea van die Valke-eenheid in Middelburg en Martin Barnard, 'n provinsiale verkeersbeampte, het bystand gelewer om die voertuie op te spoor.
Volgens Hartley is die Volvo in een van die systrate naby die Willowbrook-winkelsentrum opgemerk. "Een van die verdagtes het na die Volvo gehardloop en probeer inklim toe Mthimunye een skoot in die voertuig se rigting afgevuur het. Die verdagte het probeer vlug en tussen die huise ingehardloop. Hy is in 'n erf in Bothmastraat vasgetrek en in hegtenis geneem. Een vuurwapen is teruggekry," het Hartley aan Maroela Media vertel.
Drie sakke vol gesteelde selfone ter waarde van R300 000 is teruggekry (Foto: Kapt. Carla Hartley)
Die Sundra-polisiestasie is ook intussen in kennis gestel om 'n padblokkade op te stel. Hartley sê die wit Hyundai is by dié padblokkade voorgekeer en nog twee verdagtes in hegtenis geneem. Twee ongelisensieerde vuurwapens is teruggekry waarvan die reeksnommers afgevyl is.
Altesaam ses verdagtes tussen 30 en 38 jaar oud is in hegtenis geneem. Volgens Hartley is hulle almal oorspronklik van Berea in Johannesburg.
Drie sakke vol gesteelde selfone ter waarde van R300 000 is teruggekry. Daar is ook op die verdagtes se twee voertuie, die wit Hyundai en silwer Toyota, beslag gelê.
Hartley sê van die verdagtes kon daarin slaag om in die silwer Volvo te vlug. Die speurders is tans op dié voortvlugtiges se spoor.
(Foto: Kapt. Carla Hartley)
Groot beloning vir inligting oor vermoorde paartjie
Net jammer die polisie mag of wil niks doen aan amokmakers wat paaie versper met brandende bande nie. As ek of neef Piet en Gert dit waag doen dan is jy of dood of agter tralies
Sjoe, dit gee my sommer 'n warm gevoel om die hart om te lees van die polisiemanne se sukses. Baie dankie dat jy so vinnig gedink en opgetree het konstabel Ntshangase!